五言送余良孺大監致仕歸鄉
作者：沈遘
朝代：宋

paragraphs: 士有逢辰泰，榮名四十期。
更持使者節，數建守臣麾。
清懿推朝品，慈良號吏師。
修塗方自致，壯志未容衰。
雅尚先知止，歸心浩若馳。
君恩寵年至，監尹峻官儀。
緩带金鱗重，安輿紫綬垂。
達尊傾我里，盛觀聳當時。
擺落公門事，逍遥野老嬉。
維應愛玉體，五福保期頤。